Multimedia Builder er næsten skræmmende stort ved første øjekast, men læs videre her, og find ud af, hvor let du kan lave dine egne multimedie- programmer.

Programmet viser ved start et Dagens Tip, klik Close for at lukke vinduet.
På skærmen ser du et blankt område og en række knapper i skærmens venstre side. Bevæger du musens markør over disse og lader den hvile et øjeblik, vil en tekst dukke op med en forklaring på knappens funktion.
Klik på den fjerde øverste, mærket ab. Klik en enkelt gang på det ark papir, der beskriver dit arbejdsområde.

Nu dukker en knap op, hvor du klikkede. Dobbeltklik på den for at ændre dens egenskaber. Giv den fx et andet navn ved at erstatte ordet Button i feltet Text. Nederst i det nye vindue ser du en række knapper. Klik på højtaleren. I det vindue, der kommer frem, kan du tilknytte lyde, der afspilles, enten når musen bevæger sig hen over knappen, eller hvis der klikkes på den. Ved siden af det hvide felt er der en knap med tre prikker. Klik på den og bladr dig frem til en lyd på din harddisk. Du kan finde lydfiler ved hjælp af den indbyggede søgefunktion fra Windows Startknap. Søg efter filer af typen *.wav. Når du har fundet en brugbar lyd, klikker du OK i vinduet og OK igen, når du kommer tilbage til det forrige vindue. Nu har du en knap med din egen tekst, og når der klikkes på den, bliver din lyd afspillet. Du skal dog først op i menubjælken og vælge punktet Run på undermenuen Project. Nu dukker et nyt vindue frem på din skærm, som indeholder din knap. Prøv at klikke på den, og hør, hvad der sker. Luk vinduet ved at klikke på X'et i øverste højre hjørne.

For at dele dine programmer med andre er der dog først et par ting, du må gøre. I menubjælken vælger du punktet File og herfra underpunktet Distribute Files. I det vindue, der dukker op, klikker du på Locate-knappen og angiver, hvor og under hvilket navn dit program skal gemmes. Klik nu på Gem-knappen og derefter OK. Programmet vil nu minde dig om, at du skal huske også at kopiere den lydfil, du har brugt, til det samme sted, som dit program er gemt. Hvis du gemmer på en diskette og ønsker, at programmet også skal kunne virke hos andre, skal du altså huske at kopiere de lyde, du har brugt. Nu kan du vælge at sige OK eller at køre programmet.

Multimedia Builder lader dig arbejde med meget mere end lyde, her har vi gennemgået et eksempel, men grundlæggende er de andre funktioner ikke sværere at bruge.

Forlad programmet ved at vælge punktet Exit fra menubjælkens punkt File.

Multimedia Builder kører under Windows 95 og nyere.

Systemkrav
Pentium 133 CPU
32 MB ram
15 MB harddisk

Afinstallation
Vælg "Kontrolpanel", "Tilføj/Fjern programmer", find "Multimedia Builder 3.1" i listen, og tryk på knappen "Tilføj/Fjern". Det vil fjerne Multimedia Builder fra din computer.